text: 90 biler skadet efter storbrand
  16 februar 2016 kl. 18.56
  Omfanget af skader er endnu ikke opgjort hos Autohuset Vestergaard lige overfor brandstedet på Fredericia Havn. Foreløbig er 35 biler totalskadet.
  Omkring 90 biler hos en nærliggende bilforhandler blev ødelagt, da en storbrand natten til den 4. februar brød ud på havnen i Fredericia. Her tolv dage senere er Autohuset Vestergaard på Strandvejen lige over for brandstedet stadig ikke færdig med at opgøre omfanget af skaderne. Indtil nu ligger det fast, at 35 biler er totalskadet, tallet vokser givetvis i de kommende dage.
  Nogle af bilerne blev skubbet af en flodbølge fra gødningstanken, da den kollapsede. De blev skyllet 100 meter væk.
  
  Det er endnu ikke afgjort, hvad der natten til den 4. februar fik en kæmpe silo med flydende gødning til at kollapse og tage fire andre med palmeolie med i faldet. Der gik ild i palmeolien, og storbranden prægede Fredericia i flere dage.
  